
Одржан Јавни форум за израду 


Територијалне стратегије урбаног подручја града Врања


11. септембар 2026.





У сали Скупштине града одржан је Јавни форум – радионица за израду Територијалне стратегије урбаног подручја града Врања, на којем је говорио градоначелник Врања др Слободан Миленковић, истичући да ова стратегија треба да помогне да се што боље дефинишу правци даљег развоја нашег града, уз коришћење његових бројних потенцијала. ,,Наш положај на Коридору 10, индустријска и предузетничка традиција, Врањска Бања, природно и културно наслеђе, као и снажан локални идентитет представљају добру основу на којој можемо да градимо. У том процесу веома нам је значајна подршка Европске уније кроз програм ЕУ ИНТЕГРА, као и стручна подршка УНОПС-а у изради Стратегије. За даљи развој важно да оно по чему је Врање већ препознатљиво повежемо са новим знањима, иновацијама и економијом заснованом на знању и тако стварамо нове могућности за привреду, запошљавање и младе. Истовремено, богато природно, културно и градитељско наслеђе Врања треба да чувамо, али и да га боље валоризујемо и повежемо са развојем културе, туризма и локалне економије“, рекао је градоначелник и додао да будући развој подразумева и зеленије и одрживије Врање, унапређење зелене и плаве инфраструктуре, веће коришћење обновљивих извора енергије и развој одрживе урбане мобилности. ,,Једнако је важно да сви грађани имају приступ квалитетним социјалним и здравственим услугама, могућностима за запошљавање, култури, спорту и рекреацији, без обзира на то у ком делу града живе. Да би овако постављени развојни правци могли дугорочно да се остварују, потребно је и добро управљање урбаним развојем, односно повезивање институција, различитих сектора и локалних актера и стварање механизама који ће омогућити да се развој планира и спроводи координисано“, закључио је градоначелник. Присутнима се обратила и Валентина Видовић, начелница Одељења за успостављање и развој система за управљање структурним фондовима и кохезионим фондом Европске уније у Министарству за европске интеграције. „Кохезиона политика Европске уније полази од потреба и потенцијала конкретних територија и подразумева активно учешће локалних институција, привреде, цивилног друштва и грађана у планирању развоја. Израда Територијалне стратегије омогућава Врању да кроз такав процес сагледа своје економске, друштвене и просторне потенцијале, дефинише развојне приоритете и повеже их са конкретним пројектним идејама. Кроз програм ЕУ ИНТЕГРА подржавамо локалне самоуправе да стекну искуство и капацитете за примену овог приступа, што је важан део даљих припрема Србије за будуће коришћење фондова Европске уније“, рекла је Валентина Видовић. На форуму је говорио и менаџер за развој капацитета у делу програма ЕУ Интегра, који спроводи УНОПС, Виктор Вељовић.





У оквиру Јавног форума представљени су и резултати ликовног конкурса ,,Мој град у будућности", који је реализован у сарадњи са ОШ ,,Бранко Радичевић" и ОШ ,,Светозар Марковић" из Врања. Учесници  Јавног форума гласали су за изложене радове, након чега је Валентина Видовић, уручила награде ауторима најбољих радова.





Град Врање започео је израду Територијалне стратегије урбаног подручја града Врања, чија се реализација обезбеђује кроз програм ЕУ ИНТЕГРА. Програм „ЕУ подршка интегралном територијалном развоју – ЕУ ИНТЕГРА“ финансира Европска унија, а спроводе га Стална конференција градова и општина и УНОПС, у сарадњи са Министарством за европске интеграције.





� HYPERLINK "https://vranje.rs/vtext/odrzan-javni-forum-za-izradu-teritorijalne-strategije-urbanog-podrucja-grada-vranja" �https://vranje.rs/vtext/odrzan-javni-forum-za-izradu-teritorijalne-strategije-urbanog-podrucja-grada-vranja�

